kardosdrur/scandi-wiki huggingface dataset:
Plafondmaleri

Plafondmaleri (af fransk plat fond 'flad grund', altså egentligt fladt loft i modsætning til hvælving) eller loftsmaleri er udsmykning af lofter dels med ornamenter, løvværk, grotesker etc., dels med virkelige malerier, "billeder".

I den sidstnævnte form udfoldes maleriet snart som et tæppe på loftet med samme perspektiv som et almindelig lodret hængende vægmaleri, snart gøres der indrømmelse til illusionen, til perspektivet nedefra opad, og man kan da tillempe dette således, at plafondmaleri med dets forkortninger viser sig rigtigt for den, der træder ind i salen, eller man kan behandle billedfladen, så den tænkes set lige nedenfra.

Med stor virkning kan dette sidste gennemføres i en kuppel, hvor de store afstande dog hindrer øjet i at se billedfladen helt udfoldet: fra den virkelige arkitektur, der fortsættes i malet skinarkitektur, ser man op i den blå himmel, og skikkelser højt deroppe i dristige forkortninger skuffer øjet end mere. Der er mange grader i den konsekvens, hvormed malerne har gennemført et sådant frøperspektivs princip, og på grund af maleriets emme og åndelige værd ses det sjælden helt gennemført.

Medens Rafael behandlede loftsbilledet efter det almindelige vægmaleris grundsætninger – Michelangelo ligeledes i genesis-billederne i Det Sixtinske Kapel, men i en malet skinarkitektur, hvis profeter med videre skal ses i modsat retning af midterbilledet med genesis-fremstillingen – komponerede Melozzo da Forli og Andrea Mantegna (Camera degli Sposi i Mantua) deres billeder som tildragelser set nedefra opad, hvad andre som Paolo Uccello allerede tidligere havde gjort tilløb til.

Correggio gennemførte det perspektiviske plafondmaleri med illuderende mesterskab (San Giovanni og Domkirken i Parma, den pragtfulde Camera di San Paolo sammesteds). Derefter var i lange tider denne fremstillingsform den rådende (Giulio Romano Palazzo del Te i Mantua, venetianerne) og udformedes i 17. og 18. århundrede til et dekorativt virtuosmageri som for eksempel Andrea Pozzos kunststykker i Ignatius-kirken Sant'Ignazio i Rom med videre, Giovanni Battista Tiepolos værker, rokokoens luftige plafonder etc. Med Anton Rafael Mengs kom reaktionen mod denne retning, og i Peter von Cornelius' plafondmaleri i Ludwigskirken og i Glyptoteket, begge München, er forkortningen nedefra opad bandlyst.

Nutidskunsten har benyttet snart den ene, snart den anden fremstillingsmåde. Plafondmaleri i dansk kunst: bl.a. Lorenz Frølichs Gefion pløjer Sjælland ud, der ligesom loftsbilleder af Laurits Tuxen, Frans Schwartz m.fl. findes i Det Nationalhistoriske Museum på Frederiksborg Slot, Joakim Skovgaards loftsbilleder i Viborg Domkirke med videre; af norsk plafondmaleri bl.a. loftsdekorationerne til Nationaltheatret i Kristiania af Eivind Nielsen.

Litteratur 
 Ernst Julius Richard Ewald, Farbige Decorationen vom XV – XIX Jahrhundert. 2 bind, Berlin 1888—96.
 Peter Johansen, Kunst og Illusion, Gyldendal, 1912.

Kilde 
 205 (Salmonsens konversationsleksikon / Anden Udgave / Bind XIX: Perlit—Rendehest)

Maleri
Bygningsdele
Merab Ninidse

Merab Ninidse (født 1965 i Tbilisi) er en georgisk skuespiller. Siden 1994 har han boet i Østrig. Han har spillet i en række tysksprogede film og fjernsynsproduktioner. Bl.a. spillede han «Walter Redlich» i den Oscarbelønnede film Nirgendwo in Afrika.

Filmografi 

 Die Kirschenkönigin (2004), fjernsynsfilm
 Sterne leuchten auch am Tag (2004), fjernsynsfilm
 Das Bernsteinamulett (2004), fjernsynsfilm
 Cattolica (2004)
 Verlorenes Land (2002)
 Nirgendwo in Afrika (2001)
 England (2000)
 Luna Papa (1999)
 Hasenjagd (1994)
 Halbe Welt (1993)
 Die Reue (1984)

Han har også optrådt i serierne
 Tatort (München) – Sechs zum Essen
 Bella Block – Im Namen der Ehre
 Kommissar REX – Priester in Gefahr

Eksterne henvisninger 
 
 Udførlig biografi 
 Interview med Merab Ninidse
 Officiel hjemmeside: ninidze.com

Skuespillere fra Georgien
Skuespillere fra Østrig
Szőke Szakáll

Szőke Szakáll kendt som S.Z. Sakall (født Gerő Jenő 2. februar 1884 i Budapest, Ungarn, død 12. februar 1955 i Los Angeles, Californien) var en veteran inden for tysk, ungarsk og britisk film frem til han forlod Europa efter Adolf Hitlers magtovertagelse i Tyskland. Han tog til USA, hvor han begyndte som filmskuespiller.

Filmografi, ikke komplet 
 The Devil and Miss Jones (1941)
 Ball of Fire (1941)
 Broadway (1942)
 Yankee Doodle Dandy (1942)
 Casablanca (1942)
 Thank Your Lucky Stars (1943)
 Wonder Man (1945)
 Christmas in Connecticut (1945)
 San Antonio (1945)
 In the Good Old Summertime (1949)
 Tea for Two (1950)
 Sugarfoot (1951)
 The Student Prince (1954)

Eksterne henvisninger 

 
 Foto fra Casablanca 

Skuespillere fra Ungarn
Personer fra Budapest
Hexachlorbenzen

Hexachlorbenzen eller perchlorbenzen er en organisk chlorforbindelse med molekylformlen C6Cl6 og er kendt under forskellige forkortelser HCB, PCB, BHC og på grund af dets kræftfremkaldende, bio-akkumulerende og persisterende egenskaber karakteriseres HCB som et “evighedskemikalie” og som et af verdens 12 farligste stoffer. Det er et fungicid der tidligere blev brugt til frø-behandling specielt af hvede for at hindre svampeangreb. Hexachlorbenzen er en persisterende miljø-gift og er blevet forbudt ifølge Stockholm-konventionen af 2001 om persisterende pesticider og andre organiske forurenere. HCB er ifølge Miljøstyrelsen forbudt at fremstille, importere, markedsføre og anvende, og utilsigtet produktion og udledning af HCB skal begrænses mest muligt.

Hexachlorbenzen er kendt som hormonforstyrrende og årsag til mange sygdomme, er et carcinogen i dyr og mennesker er døde som følge af at have spist brød med forurenet hvede. Brugen af Hexachlorbenzen blev forbudt i USA i 1966.

HCB som miljø-gift 
 	
En beslutning om at Danmark fra 2010 skal importere hexachlorbenzenholdigt affald fra Australien, med henblik på destruktion i Danmark, er stærkt omdiskuteret. Miljøminister Karen Ellemann beskriver formålet som en mulighed for at demonstrere Dansk Knowhow på kemi affald og gifthåndteringsområdet og har derfor i juni 2010 godkendt importen af giftstoffet til behandling på Kommunekemi i Nyborg over de næste par år. Efterfølgende blev det en større sag i offentligheden, der fik miljøministeren til at sætte en en stopper for skibstransport af stoffet til Danmark og en stopper for destruktion af giften i Danmark, med det resultatat at det nu foregår i Finland, og skibene sejler lige forbi Nyborg til Finland.

I sommeren 2012 fremgik det af rapporter at HCB fra et destruktionsanlæg i Gdansk siver imod Østersøen. Ialt 12.000 tons HCB menes at være uforsvarligt oplagret mindre end 300 kilometer fra Danmark med fare for at forurene Østersøen.

Et af Miljøstyrelsens fokuspunkter i 2008 - 2012 og igen i 2017 er HCB i fyrværkeri, da kontrolundersøgelser har vist indhold af HCB i op til 14% af alt fyrværkeri.

Referencer

Eksterne henvisninger 
 Kommunekemi løser et stort australsk miljøproblem, 2010
 Sådan skal Kommunekemi fyre 10.000 tons HCB-affald af, med debat 
 Minister stopper gifttransport. Politiken 2010-12-02 

Persisterende organiske forurenere
Aromatiske forbindelser
Miljøbeskyttelse
Fungicider
Hormonforstyrrende stoffer
Mary Oyaya

Mary Oyaya (født i Mombasa, Kenya) er en kenyansk skuespiller som spiller rollen som jedimester Luminara Unduli i de to film Star Wars Episode II: Attack of the Clones og Star Wars Episode III: Revenge of the Sith. 

Hun bor for tiden i Australien.

Eksterne henvisninger 

 

Tjek fødsels- og dødsår
Tjek fødselsår
Skuespillere fra Kenya
Personer fra Mombasa
X-Men (flertydig)

X-men har flere betydninger:

 X-Men – en amerikansk tegneserie fra Marvel Comics

Film 
 X-Men (filmserie)
 X-Men (film) – en amerikansk film fra 2000
 X-Men 2 – en amerikansk film fra 2003
 X-Men: The Last Stand – en amerikansk film fra 2006
 X-Men Origins: Wolverine – en amerikansk film fra 2009
 X-Men: First Class – en amerikansk film fra 2011
 X-Men: Days of Future Past – en amerikansk film fra 2014
 X-Men: Apocalypse – en amerikansk film fra 2016

Tv-serier 
 X-Men: Evolution – en animeret amerikansk tv-serie fra 2000 til 2003

Spil 
 X-Men Legends – udgivet af Activision, fra 2004
 X-Men Legends II: Rise of Apocalypse – udgivet af Activision, fra 2005
Eivind Nielsen

Eivind Nielsen (født 18. juni 1864 i Haugesund, død 13. juli 1939 i Oslo) var en norsk maler, tegner og illustrator.
 
Eivind Nielsen studerede hos Knud Bergsliens kunstskole i 1880 og derefter tre år på Akademie der Bildenden Künste München i Tyskland. Han udførte en del dekorativt arbejde, herunder loftsmalerier i Nationaltheatrets salon i 1899, og bidrog med illustrationer til den norske vittighedsblade og bøger, herunder Elling Holst Norsk Billedbog for børn (1888, 1890 og 1903). Eivind Nielsen var også en lærer på Statens håndverks- og kunstindustriskole i Oslo fra 1890 til 1934 og havde flere elever, der senere blev kendte kunstnere.

Nielsen blev gift med Caroline Brager (født 1864), datter af advokat Jacob Brager i Nordlia i Østre Toten. De tilbragte somrene i Nordlia, og Nielsen malede en masse der, herunder altertavlen i Nordlia kirke. Søn: dirigent Harold Brager-Nielsen.

Malere fra Norge
Illustratorer fra Norge
Tegnere fra Norge
Ørje

Ørje er en by og administrationscenteret i Marker kommune i Viken fylke i Norge. Byen har 1.784 indbyggere (1. januar 2009). Boligområderne i Ørje er foruden bebyggelsen nær Ørje centrum fordelt på flere boligområder, blandt andet Lihammeren, Helgetjern, Mosebyneset, Åstoppen og Krogstadfeltet.

Stedet 
Ørje er kendt for kanalmuseum og dampbådsklub. Engebret Soot lagde i 1849 Norges første sluseanlæg ved Ørje, med total højdeforskel på 10 meter. Sluserne er placeret mellem Rødenessjøen og Øymarksjøen, som er en del af Haldenvassdraget.

Haldenvassdraget går i retning mod syd gennem kommunen. Landskabet domineres af de langstrakte søer Rødenessjøen og Øymarksjøen. Ørjeelven mellem de to søer blev kanaliseret i 1860, og her ligger kommunecenteret Ørje. Rundt om søerne er de bedste landbrugsområder, men ellers er Marker en af Østfolds vigtigste skovbrugskommuner med store skovområder. I sydvest, mod grænsen til Rakkestad, stiger landskabet op i højder mod 327 meter (Linnekleppen).

I 1905 fik Ørje opmærksomhed eftersom Ørje fort, som var blevet oprettet to år tidligere, af Sverige blev anset som uheldig, da kanonerne pegede østover, mod Sverige. Efter Karlstad-konventionen i september 1905 blev Ørje fort, sammen med Urskog fort og de moderne tilbygninger ved Kongsvinger Fæstning og Fredriksten festning fjernet og en demilitariseret zone oprettet.

Eksterne henvisninger 
 Kanalmuseet på Ørje
 Marker skole 

Vikens geografi
Byer i Norge
Værdikonservatisme

Værdikonservatisme er den opfattelse, at man bør bevare den eksisterende samfundsorden, fordi den indeholder vigtige værdier som eksempelvis loyalitet, tro, respekt og dyd. Værdierne opsamles sommetider i parolen "Gud, konge og fædreland".

Begrebet kontrasteres ofte med modsætningen formalkonservatisme, som angiver en politisk holdning, hvorefter man bør bevare den eksisterende samfundsorden, alene fordi den er den eksisterende samfundsorden.

Oprindelse 

Ordet "värdekonservatism" blev anvendt af den svenske juraprofessor og forfatter Stig Strömholm i hans bog Kämpande Konservatism (1971) til at markere skillelinjen mellem en ideologisk konservatisme og såkaldt strukturkonservatisme (status quo-konservatisme). I 1975 beskrev den tyske socialdemokratiske politiker Erhard Eppler begrebet Wertkonservatismus i sin bog "Ende oder Wende", hvor han definerede det som en politik som ønsker at bevare naturen, et humant og omsorgsfuldt samfund, og individets værdi og værdighed.

Dansk værdikonservatisme 

Den såkaldte Rønshovedgruppe, der består af en række forfattere, forskere, præster, skribenter, debattører og højskolefolk, er ifølge stifteren Thue Kjærhus et værdikonservativt projekt. Ligeledes har den danske politiker Naser Khader bekendt sig som værdikonservativ.

Se også 

 Konservatisme
 Socialkonservatisme
 Nykonservatisme

Kilder 

Konservatisme
Peter Kornerup

Peter Ernst Iver Kornerup (6. oktober 1794 i København – 20. juni 1875 sammesteds) var en dansk arkitekt og kgl. bygningsinspektør. Han var primært klassicist, men var også interesseret i middelalderens arkitektur. Han var farbroder til maleren Jacob Kornerup.

Kornerup var søn af kopist i Toldkammeret, senere justitsråd Christian Kornerup og Anna Frederikke Møller. Han blev optaget på Kunstakademiets bygningsskole og vandt 1814 den lille, 1817 den store sølvmedalje og samme år den lille guldmedalje (for En Børs). Han udstillede på Charlottenborg Forårsudstilling 1815 og 1818 (3 værker). Han ansøgte om den ledige stilling som kgl. bygningsinspektør i hertugdømmet Slesvig efter Lorents Kreisers død 1823, men fik den ikke. Til gengæld blev Kornerup i 1850 udnævnt til kgl. bygningsinspektør for Østifterne (Københavns samt Sorø og Præstø Amter).

Kornerup virkede mere som administrator og restaurator, bl.a. af flere kirker, end som selvstændig arkitekt. Han har dog tegnet råd-, ting- og arresthuset i Vordingborg (1843-45), der var landets første historicistiske rådhus og ombygget Grevinde Danners Palæ til dets nuværende skikkelse (1852, fredet). Som restaurator prægede han Annisse Kirke ved Helsinge (1847), Pedersborg Kirke ved Sorø (1861), Egebjerg Kirke i Odsherred (1867-68) og Højby Kirke ved Nykøbing S. (1871-72). 

Kornerup var etatsråd og Ridder af Dannebrog.

Han blev gift 7. oktober 1831 i Roskilde med Sophia Dorthea Boreb (24. januar 1805 i Roskilde – 10. april 1873 i København), datter af købmand Jacob Boreb og Else Cathrine Bruun.

Han er begravet på Garnisons Kirkegård.

Galleri

Kilder 

 Philip Weilbach, Weilbachs Kunstnerleksikon, 2. udg., 1895-96. Online
 NN, "Peter Kornerup", i: Merete Bodelsen og Povl Engelstoft (red.), Weilbachs Kunstnerleksikon København: Aschehoug 1947-52.
 Laura Bjerrum, "Peter Kornerup", i: Sys Hartmann (red.), Weilbachs Kunstnerleksikon, København: Rosinante 1994-2000.

 

Arkitekter fra Danmark
Kongelige bygningsinspektører
Riddere af Dannebrog
Personer fra København
Danskere i 1800-tallet
Klassicistiske arkitekter
Peter
Hocico

Hocico er en mexicansk dark electro-gruppe. Ordet "hocico" er spansk og betyder "snude", men kan på mexicansk-spansk bruges om noget "grimt".

Blandt største hits kan nævnes "Instincts of Perversion", "About A Dead", "Lost Fate", "Spirals of Time", "The Day The World Stopped" og "Dog Eat Dog".

Eksterne henvisninger 
 Bandets hjemmeside   

Musikgrupper fra Mexico
Musikgrupper fra 1993
Abd al-Malik ibn Marwan

Abd al-Malik ibn Marwan (646–705) (arabisk:عبد الملك بن مروان) var den femte kalif af Umayyade-kalifatet. Han blev født i Mekka og voksede op i Medina; begge byer ligger i det nuværende Saudi-Arabien. Abd al-Malik var en veluddannet mand og dygtig regent på trods af de mange politiske problemer, der besværliggjorde hans styre. Ibn Khaldun beskriver ham således: “Abdul Malik Ibn Marwan is one of the greatest Arab and Muslim Caliphs. He followed in the footsteps of `Umar Ibn Al-Khattab, the Commander of the Believers, in regulating state affairs.”

Under hans styre blev alle vigtige optegnelser oversat til arabisk, og for første gang blev en speciel valuta slået for den muslimske verden, hvilket ledte til krig med det Byzantinske Rige og Justinian 2. Byzantinerne blev ledt af Leontios i Slaget ved Sebastopolis i 692 i Lilleasien, men blev slået af kaliffen efter et stort frafald af slaver. Den islamiske valuta blev derefter gennemført i hele den islamiske verden.
Derudover sørgede ibn Marwan også for mange reformer, hvad angår agerbrug og handel. Han styrkede det islamiske styre og udvidede det, gjorde arabisk til officielt sprog og organiserede en regelmæssig postservice.

Fodnoter

Bibliografi 

 
 , London
 Muhammad ibn Jarir al-Tabari v. 21 "The Victory of the Marwanids," transl. Michael Fishbein, SUNY, Albany, 1990; v.22 "The Marwanid Restoration," transl. Everett K. Rowson, SUNY, Albany, 1989; v. 23 "The Zenith of the Marwanid House," transl. Martin Hinds, SUNY, Albany, 1990.
 John Bagot Glubb The Empire of the Arabs, Hodder and Stoughton, London, 1963

Eksterne henvisninger 

Umayyade-kalifatet
Kaliffer
Mikaela Laurén

Mikaela Maria Laura (født 20. januar 1976) er svensk tidligere landsholdssvømmer og nu professionel boksere. 

Mikaela voksede op i Enskede i det sydlige Stockholm. Hun begyndte at svømme da hun var tre år gammel og trænede med Stockholmspolitiets sportsklub. Som 18-årig flyttede Mikaela til USA, hvor hun blev ansat af University of Nebraska-Lincoln. I 2001 vendte hun tilbage til Sverige og fortsatte sin indsats i Sommer-OL 2004 i Athen. 

Mikaela blev anholdt for at have opbevaret anabole steroider i sin lejlighed. Hun blev idømt 14 måneders fængsel for alvorlige doping-lovovertrædelser og våben-lovovertrædelser. Hun afsonede sin dom indtil maj 2006. I fængslet studerede Mikaela ernærings- og motionsvidenskab på Mittuniversitetet i Östersund. Hun fortsatte med fysisk træning, og påtog sig at lede kurser for kvindelige indsatte i fængslet. Efter sin løsladelse uddannede Mikaela sig til personlig træner, hvorefter hun vendte tilbage til USA, denne gang for at arbejde som en personlig træner i Santa Monica og startede en karriere som professionel bokser.

Mikaela Laurens professionelle debut var i april 2009 og hun vandt sine efterfølgende 6 kampe. Hun vandt som 34-årig WPBF's verdensmesterbælte i kvindernes weltervægt 24. september 2010, da hun var i Sundsta Athletic Hall i Karlstad, hvor hun slog den 40-årige amerikanske Jill Emery på point. Hun tabte bæltet til Cecilia Brækhus (Norge) ved KO i 7. runde den 30. oktober 2010.

Mikaela Lauren kaldte tidligere sig selv for Destiny.

Eksterne henvisninger 

 DN – Mikaela tar ödet i egna händer (2006-03-26)
 Aftonbladet       –    Titel Match 2010 4 april  (2010-03-28)
 Mikaela Lauréns blogg   (2010-04-03)

Boksere fra Sverige
Svømmere fra Sverige
Dopingsager i boksning
Personer fra Stockholm
N.P. Mols

Niels Pedersen Mols (født 27. marts 1859 i Grumstrup ved Skanderborg, død 25. oktober 1921 i København) var en dansk dyre- og landskabsmaler.

N.P. Mols er søn af Peder Nielsen Mols og Ane Karlsdatter, der var fattige husmandsfolk, og drengen måtte allerede i en alder af otte år ernære sig selv som røgterdreng; lyst og evne til at tegne viste han dog tidlig, og 15 år gammel lykkedes det ham at komme i malerlære hos en mester i Århus, hvor han tillige var elev af den tekniske skole. Efter at have gennemgået denne kom han i 1880 til Kunstakademiet i København og tegnede der i fire år; sit brød tjente han som malersvend og kunne endda sammenspare så meget, at han i 1883 var i stand til at gå ud på sin første studierejse i indlandet; udbyttet deraf var to mindre billeder, En Kurvemager og En Kostald, der kom på juleudstillingen samme år. Siden udstillede han hvert forår på Charlottenborg, og det varede ikke længe, før hans arbejder vakte opmærksomhed; dette gjaldt så vel om hans små landskaber – gråvejrsbilleder, udmærkede ved overordentlig finhed i farvestemningen – som især om hans dyrestykker; i 1888 købte Nationalgalleriet hans store Roeoptagning, hvori to prægtig malede stude dominerede; senere erhvervedes hans Gæslinger til samlingen; som hovedværker kunne desuden nævnes Frysende Kalve ved et Led, En Hoppe og et Føl (Kunstforeningen 1888), Køer i Regn, Heste i Blæst ved en Stranding og Redningsbaaden kjøres ud, hvilket sidste i 1893 indbragte ham Akademiets årsmedalje, der atter tilkendtes ham det følgende år for Regnvejr. Den Neuhausenske Præmie fik han i 1895 for En Billedhugger i sit Værksted., flere gange har han kunnet rejse med offentlig understøttelse, i 1890 således til Italien, og på udenlandske udstillinger er der tildelt ham medaljer, således i Paris, Chicago og Antwerpen. Mols hører til vor tids betydeligste dyremalere så vel i kraft af sin sunde og ejendommelige naturopfattelse og udprægede evne til dyb og sympatetisk karakteristik som ved fremragende formdygtighed og betydelig udvikling som tekniker.

Kilder 
 
 
 
 
 

Malere fra Danmark
Landskabsmalere
Modtagere af De Neuhausenske Præmier
Modtagere af Eckersberg Medaillen
Danskere i 1800-tallet
Danskere i 1900-tallet
Personer i Kraks Blå Bog (afdøde)
Cecilia Brækhus

Cecilia Brækhus (født 28. september 1981 i Cartagena de Indias i Colombia) er en norsk verdensmester i professionel boksning i klassen weltervægt i forbundene World Boxing Association (WBA), World Boxing Council (WBC), World Boxing Organization (WBO) og World Professional Boxing Federation (WPBF). 

Brækhus er opvokset i Bergen og begyndte med kickboxing som 14-årig, men gik senere over til boksning. Hun er 171 cm høj og holder kampvægt på omkring 64 kilo. Hun er bosat i Berlin og bliver promoveret af Sauerland Event.

Brækhus deltog i tv-serien Zebra Grand Prix i efteråret 2009.

Medaljer som amatør

Boksning 
 Nordisk mester 2006 (mod Vinni Skovgaard)
 VM-sølv 2005 (mod Julia Nemtsova)
 EM-gull 2005 (mod Julia Nemtsova)
 EM-sølv 2004 (mod Vinni Skovgaard)

Hun boksede 8 år som amatørkamper og havde 75 sejre.

Kickboksing (semikontakt) 
 VM-guld 2003 (for amatører)
 EM-guld 2003 (for amatører) 
 3 NM-guld
 2 kongepokaler

Titler som professionel 
Brækhus debuterde som professionel bokser den 20. januar 2007 og vandt over kroatiske Ksenija Koprek i en kamp, som forløb over 4 runder. Kampen fandt sted i St. Jakobhalle i Basel i Schweiz.

Den 14. marts 2009 blev Brækhus kvindelig verdensmester i Weltervægt i forbundene WBA og WBC efter at have slået danske Vinni Skovgaard på point over ti runder i en titelkamp i Kiel. Brækhus blev dermed den første nordmand, som fik en VM-titel fra de store bokserforbund.

Hun mødte Amy Yuratovac i Helsingfors den 30. maj 2009 og forsvarede sine verdensmesterskab. Denne kamp vandt hun på point (98-92, 98-92 og 98-92).

Den 12. september 2009 blev hun udfordret af Lucia Morelli, som havde 13 sejre i 13 kampe som professionel før denne kamp. Brækhus vandt imidlertid denne kamp og beholdt titlene. Hun vandt kampen på point (98-92, 99-92 og 97-93). Den 12. september 2009 havde Brækhus bokset 13 kampe og vundet alle. 

Den 15. maj 2010 forsvarede hun WBA- og WBC-titlerne, samt hun vandt WBO-titlen. Hun mødte Victoria Cisneros fra USA og vandt på point. Kampen fandt sted i Herning. Hun vandt alle 10 runder, og alle tre dommerne dømte 100-90 i til Brækhus fordel.

Den 30. oktober 2010 vandt hun kampen mod svenske Mikaela Laurén, som hun slog knockout på i 7. runde og blev dermed også mester i World Professional Boxing Federation (WPBF).

Kampe

Referencer

Eksterne henvisninger 

 
 
 

Boksere fra Norge
Lars Andreas Kornerup

Lars Andreas (Andresen) Kornerup (22. oktober 1822 i København – 14. juni 1894 sammesteds) var en dansk litograf og tegner, far til Andreas Nicolaus og Valdemar Kornerup.

Kornerup var søn af porcelænshandler, lysestøber Nilaus Andresen fra Kornerup og Karen Kirstine Hansen. Han kom i malerlære i København og blev svend 1842, og fra januar 1837 til oktober 1852 gik han på Kunstakademiet, hvor han vandt den lille sølvmedalje 1852. Han udstillede 9 gange på Charlottenborg Forårsudstilling i årene 1848-1861.

Kornerup specialiserede sig hurtigt som portrættegner og tegnede nogle år for Edvard Fortling, som introducerede ham til det litografiske medium. Han arbejdede også for Em. Bærentzen & Co. En overgang tegnede og litograferede han portrætter for egen regning, som blev udstillet på ovennævnte udstillinger, og udført sammen med Fortling illustrationer til H.C.B. Bendz' værk Icones anatomicæ (1850). Senere beskæftigede han sig primært med at retouchere og kolorere fotografier. 

Han er begravet på Assistens Kirkegård.

Kilder 
 T.H.C., "Lars Andreas Kornerup", i: Merete Bodelsen og Povl Engelstoft (red.), Weilbachs Kunstnerleksikon København: Aschehoug 1947-52.
 Kirsten Nannestad, "Lars Andreas Kornerup", i: Sys Hartmann (red.), Weilbachs Kunstnerleksikon, København: Rosinante 1994-2000.
 

Personer fra København
Tegnere fra Danmark
Danskere i 1800-tallet
Litografer fra Danmark
Lars Andreas